Anne Grete Holmsgaard (SF), 2010-05-20:
Mens jeg sad dernede og lyttede til ministeren og ordførerne, fik jeg sådan en trang til at tage en optælling af, hvor mange gange vendingen »vi afventer Klimakommissionens rapport« er blevet sagt over de seneste 2 dage eller det sidste døgn, hvor vi har diskuteret det.
Jeg tror altså, det vil bone ud med et helt umanerlig højt antal af den type vendinger.
Men jeg vil da godt sige tak til ministeren for en positiv holdning til intentionerne i det her.
Jeg synes jo så, at det her forslag faktisk er af en karakter, som gør, at regeringen egentlig godt kunne sige ja til det, for hvad handler det om?
Man kunne jo gå ind i at diskutere årstallet, hvis man var lidt bekymret for det med 2035, men det står faktisk tydeligt i bemærkningerne til beslutningsforslaget, at strategiforslaget sendes i bred høring og til debat, inden det efter forhandlinger med Folketingets partier gøres til en forpligtende handlingsplan.
Det vil jo sådan set betyde, at den nuværende regering sidder for bordenden, når det her strategiarbejde laves, og hvis der skulle ske det, vi håber, nemlig at den mister magten ved førstkommende folketingsvalg, kan den sige: Men der står jo her, at den først gøres forpligtende efter forhandling med Folketingets partier.
Så man har ligesom fat i både den ene og den anden ende ved at sige ja her.
Så jeg synes egentlig, regeringen skulle give det en ekstra tanke, om det ikke var nu, man skulle hoppe på og sige: Ja, vi snupper søreme det her forslag, for så kommer vi til at sidde for bordenden ved det her strategiarbejde, og vi er sikre på, at vi bliver inviteret til forhandlinger, skulle vi gå hen og miste magten ved folketingsvalget.
Det synes jeg da ikke var så tosset.
Det er jo også klart, at der er et problem for kommunerne – nu kan jeg se, at Venstres strateg sørger for, at der ikke sker gale ting på det her sene tidspunkt, bliv endelig siddende, hr. Jensen – for det er rent faktisk sådan, at for kommunerne er det hverdag at skulle tage stilling til, hvad de egentlig gør med varmeforsyningen.
Skal de udvide fjernvarmedækningen?
Skal de have noget mere affaldsforbrændingskapacitet?
Skal de gå lidt hårdere til den med at sikre energibesparelser i deres område?
Skal de satse på geotermi?
Skal de satse på biogas?
De mangler et svar herindefra på, hvad det er, vi går efter i de næste årtier, hvad det er, vi vil med affaldsmængden, hvor meget vi vil have genbrugt, og hvad vi vil med den resterende mængde.
De mangler simpelt hen nogle signaler fra Folketinget og fra regeringen, som kan udgøre den ramme, der kan gøre det lettere for dem at lave den samfundsøkonomisk optimale varmeforsyning inden for deres område, og det er det, det her er udtryk for.
Man laver jo ikke en strategi fra den ene dag til den anden, det tager tid.
Så jeg synes faktisk, det er noget af et tab, hvis vi skal gå på sommerferie om et eller andet antal uger, uden at vi ligesom har et ja til en strategi, så det arbejde kunne komme i gang nu.
Det synes vi er urimelig lang tid i forhold til kommunerne, både de kommuner, der er fremme i skoene og gerne vil omstille til ren grøn energi, og de kommuner, som måske ikke er nået så langt, og som måske oven i købet mangler at få oprustet på det her område, at få kvalificeret sig til at lave en god og fremsynet varmeforsyning for deres lokalområde.
Så jeg vil opfordre regeringen til at give det her en ekstra tanke og sige: Var det ikke en god idé at hoppe på vognen nu, sådan at vi kan nå at beslutte det her som et princip om, at vi laver en langsigtet varmeplanlægning, inden forårsdelen af den her samling slutter?